SKRIFTLIG FORESPØRGSEL E-3566/00

af Konstantinos Hatzidakis (PPE-DE) til Kommissionen

(17. november 2000)

Om: Grækenlands gennemførelse af det operationelle program for undervisning og grundlæggende erhvervsfaglig uddannelse under den anden strukturfond

I den tredje evalueringsrapport om det operationelle program for undervisning og grundlæggende erhvervsfaglig uddannelse (EPEAEK), som European Business Group har udarbejdet på foranledigelse af undervisningsministeriet, nævnes mangelfuld planlægning, manglende statistiske oplysninger, der er nødvendige for udarbejdelse af detaljerede organigrammer, langsommelig gennemførelse af foranstaltningerne og manglende koordination mellem den centrale og regionale forvaltning.

Kan Kommissionen tilslutte sig konklusionerne i ovennævnte rapport? Hvordan bedømmer Kommissionen programmets fremskridt i Grækenland, eftersom den græske regering i forslaget til det operationelle program under den tredje strukturfond, som er forelagt Kommissionen, fortsætter finansieringen af hovedparten af de aktiviteter, som også blev udvalgt til finansiering under den anden strukturfond? Hvor stort er det endelige beløb, der er tildelt dette program og hvad var det oprindelige beløb, dvs. det beløb, som blev tildelt i 1994?

Svar afgivet på Kommissionens vegne af Anna Diamantopoulou

(24. januar 2001)

Konklusionerne i den tredje evalueringsrapport om det operationelle program for undervisning og grundlæggende erhvervsfaglig uddannelse under den anden fællesskabsstøtteramme for Grækenland, som det ærede medlem henviser til, bør læses omhyggeligt og forstås som en helhed.

Generelt set ønsker Kommissionen at understrege programmets strategiske og nyskabende karakter. Kommissionen kan bekræfte, at dette program har lidt under forskellige vanskeligheder, især i den indledende fase. De omtalte svagheder skyldtes først og fremmest kombinationen af programmets nyskabende og ambitiøse karakter, som var usædvanlig for Grækenland, og en mangel på relevant erfaring og beredskab til ledelse af programmet i undervisningsministeriet i begyndelsen af programmeringsperioden 1994-1999. Det er rigtigt, at manglende statistiske data og brugen af indikatorer og kvantificerede mål på området menneskelige ressourcer og den tøvende gennemførelse mere generelt er en svaghed. Foranstaltningens gennemførelse gik langsomt, især i de første to år, men accelererede derefter. Denne forsinkelse var en af grundene til, at programmet blev skåret ned i forbindelse med midtvejsevalueringen. Selv om visse tilfælde af mangelfuld koordinering mellem den centrale og regionale forvaltning nok kan trækkes frem, kan dette dog næppe siges at være et af programmets svageste punkter.

Programmets gennemførelse indledtes i sensommeren 1998. De til rådighed stående midler er nu afsat 100 % på Fællesskabets budget, både for Den Europæiske Socialfond (ESF) og for Den Europæiske Fond for Regional Udvikling (EFRU). Betalingerne beløber sig til ca. 80 % for Socialfonden og 88 % for EFRU. Det er Kommissionens skøn, at alle til rådighed stående midler vil blive brugt til programmet, inden fristen for betalinger udløber, hvilket er den 31. december 2001.

Programmets oprindelige budget var på 1 165 mio. EUR for ESF og 221 mio. EUR for EFRU. Der blev bevilget yderligere 25 mio. EUR til ESF-budgettet gennem deflatoren. Ved midtvejsevalueringen i 1998 blev ESF-budgettet reduceret med 190 mio. EUR til 1 000 mio. EUR, mens EFRU-budgettet blev forøget med 49 mio. EUR til 270 mio. EUR. Fællesskabets tilskud var 75 % for begge fonde indtil midtvejsevalueringen og blev 80 % for ESF og 55 % for EFRU efter den 1. januar 1998.

Alt i alt stoler Kommissionen på, at dette program, som har stor strategisk betydning for Grækenland, vil blive gennemført fuldt ud, og at det vil nå en rimelig del af de mål, der er sat. Indsatsen skal dog tilpasses og styrkes i den næste programmeringsperiode, hvis Grækenland skal mindske den afstand, der skiller landet fra de mere udviklede medlemsstater på dette område.